<classify> Azam iliyokuwa ikishiriki michuano ya Kombe la Shirikisho la Soka Afrika CAF CC, juzi ilitupwa nje ya michuano hiyo baada ya kufungwa mabao 3-0 na Esperance ya Tunisia katika mechi ya marudiano ya raundi ya pili iliyochezwa mjini Tunis.Matokeo hayo yanaifanya Azam itolewe kwa jumla ya mabao 4-2 baada ya kushinda mabao 2-1 katika mechi ya kwanza iliyofanyika Dar es Salaam Aprili 10, mwaka huu. Akizungumza jana, Dk Msolla alisema Azam haikuwa na maandalizi ya kutosha, ilicheza mechi chache za ligi ndipo ikaenda kucheza na Esperance wakati wapinzani wao walijiandaa muda mrefu.Maandalizi ya zimamoto yaliiponza Azam, wenzetu walijiandaa muda mrefu na walijua kwamba wanacheza na walijua kwamba wanacheza na timu iliyowafunga mechi ya kwanza, alisema. Dk Msolla alisema kingine kilichoiponza Azam ni kukosekana umakini kwa wachezaji wa timu hiyo, jambo ambalo lilifanya kufungwa mabao mepesi. Timu haikuwa na mawasiliano, ikafungwa mabao mepesi, wachezaji walimuacha Bocco John peke yake muda mrefu, hivyo mabeki wa Esperance walipenya wanavyotaka, alisema.Naye Grace Mkojera anaripoti kuwa nahodha msaidizi wa Azam FC, Himid Mao, amewataka mashabiki wao kutokata tamaa baada ya kutolewa na Esperance ya Tunisia.Kwa mujibu wa tovuti ya Azam FC, Mao aliyeingia dakika ya 79 katika mchezo huo kuchukua nafasi ya Salum Abubakar Sure Boy, alisema kwa sasa nguvu zao zote wanahamishia katika Ligi Kuu soka Tanzania Bara na Kombe la FA, akiwaahidi kuwa watapambana kuchukua makombe yote hayo.Matokeo yamewasikitisha watu wengi hasa sisi wachezaji, lakini wanatakiwa wajue Azam FC ni timu changa sana na kwa sasa tunapiga hatua kubwa, lakini hii haitufanyi tuvimbe vichwa kwani bado tuna deni. Hivyo nafikiri inabidi tufanye kitu kikubwa zaidi kuweza kusogea na wao mashabiki waendelee kutupa sapoti, bado ligi ipo, FA ipo tutajitahidi kuweza kuchukua makombe yote hayo. Mchezo ulikuwa mgumu, ulikuwa mzuri dakika 45 za kipindi cha kwanza, tuliweza kuikabili presha ya ugenini na hatukuweza kuruhusu bao, kipindi cha pili naona wenzetu walirudi na nguvu zaidi, tulizuia wakapata mabao kutokana na labda makosa yetu ya kiuchezaji wakaweza kushinda, alisema.Mao alisema ni hatua kubwa wamefikia mpaka sasa hadi kutolewa hasa kutokana na ukubwa wa wapinzani wao waliokuwa wakipambana nao.Unajua mpira ni mchezo wa makosa na katika mpira unajifunza kila siku iwe unacheza mechi au unafanya mazoezi, ukiiangalia Esperance ipo kwenye nafasi za juu Afrika nafasi ya tatu, ni timu nzuri ni timu bora, sisi kufika hapa na namna tulivyocheza na hatua kubwa sana tumefika, lakini ni changamoto kwetu inabidi tuchukue kitu ambacho kitatusaidia kufanikiwa katika mashindano yanayokuja mbele, alisema.Azam FC iliyopanda Ligi Kuu miaka minane iliyopita, msimu huu ilikuwa ikishiriki kwa mara ya nne michuano ya Afrika hadi inafika raundi hiyo ilifanikiwa kuwatoa Bidvest Wits ya Afrika Kusini kwa jumla ya mabao 7-3.  <topic>: MICHEZO 